CELEX: 32018R0276
Language: el
Date: 2018-02-23 00:00:00
Title: Εκτελεστικός κανονισμός (ΕΕ) 2018/276 της Επιτροπής, της 23ης Φεβρουαρίου 2018, για την τροποποίηση του εκτελεστικού κανονισμού (ΕΕ) αριθ. 215/2014 όσον αφορά αλλαγές στον καθορισμό των οροσήμων και των ποσοτικών στόχων για τους δείκτες εκροών στο πλαίσιο επιδόσεων για τα Ευρωπαϊκά Διαρθρωτικά και Επενδυτικά Ταμεία

24.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 54/4
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/276 ΤΗΣ ΕΠΙΤΡΟΠΉΣ
   της 23ης Φεβρουαρίου 2018
   για την τροποποίηση του εκτελεστικού κανονισμού (ΕΕ) αριθ. 215/2014 όσον αφορά αλλαγές στον καθορισμό των οροσήμων και των ποσοτικών στόχων για τους δείκτες εκροών στο πλαίσιο επιδόσεων για τα Ευρωπαϊκά Διαρθρωτικά και Επενδυτικά Ταμεία
   H ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (1), και ιδίως το άρθρο 22 παράγραφος 7 πέμπτο εδάφιο,
   Εκτιμώντας τα ακόλουθα:
   
               (1)
            
            
               Το άρθρο 5 παράγραφος 3 του εκτελεστικού κανονισμού (ΕΕ) αριθ. 215/2014 της Επιτροπής (2) ορίζει απαιτήσεις για τον καθορισμό των οροσήμων και των ποσοτικών στόχων για τους δείκτες εκροών (αποτελεσμάτων) στο πλαίσιο επιδόσεων για τα διάφορα Ευρωπαϊκά Διαρθρωτικά και Επενδυτικά Ταμεία («ΕΔΕΤ»).
            
         
               (2)
            
            
               Οι απαιτήσεις που καθορίζονται στο άρθρο 5 παράγραφος 3 του εκτελεστικού κανονισμού (ΕΕ) αριθ. 215/2014 συνεπάγονται ότι οι διαχειριστικές αρχές του Ευρωπαϊκού Ταμείου Περιφερειακής Ανάπτυξης, του Ταμείου Συνοχής και —σε επιλεγμένες περιπτώσεις— του Ευρωπαϊκού Γεωργικού Ταμείου Αγροτικής Ανάπτυξης θα πρέπει να αναφέρουν μόνο τις εκροές που προέκυψαν σε σχέση με τα ορόσημα και τους ποσοτικούς στόχους του πλαισίου επιδόσεων, αν αυτές επιτεύχθηκαν μέσω πράξεων, όταν όλες οι ενέργειες που οδήγησαν στις εκροές έχουν υλοποιηθεί πλήρως.
            
         
               (3)
            
            
               Για να απλουστευθούν οι διαδικασίες υποβολής εκθέσεων, να αυξηθεί η ασφάλεια δικαίου και να διασφαλιστεί ότι, εντός του πλαισίου επιδόσεων, η επίτευξη οροσήμου ή ποσοτικού στόχου για έναν δείκτη εκροών θα μπορεί να εκτιμηθεί βάσει των στοιχείων που αντανακλούν ακριβέστερα την πρόοδο της υλοποίησης, το άρθρο 5 παράγραφος 3 του εκτελεστικού κανονισμού (ΕΕ) αριθ. 215/2014 θα πρέπει να τροποποιηθεί, ώστε να ευθυγραμμιστούν οι απαιτήσεις για όλα τα ΕΔΕΤ.
            
         
               (4)
            
            
               Μετά την αύξηση των πόρων που προορίζονται για την Πρωτοβουλία για την Απασχόληση των Νέων και την παράτασή της έως το τέλος της περιόδου προγραμματισμού, το άρθρο 7 παράγραφος 4 του εκτελεστικού κανονισμού (ΕΕ) αριθ. 215/2014 θα πρέπει να τροποποιηθεί, για να προσδιοριστεί ο τρόπος με τον οποίο θα πρέπει να αξιολογείται η επίτευξη των στόχων.
            
         
               (5)
            
            
               Για να καταστεί δυνατή η ταχεία εφαρμογή των σχεδιαζόμενων μέτρων, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής συντονισμού για τα Ευρωπαϊκά Διαρθρωτικά και Επενδυτικά Ταμεία.
            
         
               (7)
            
            
               Συνεπώς, ο εκτελεστικός κανονισμός (ΕΕ) αριθ. 215/2014 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 215/2014 τροποποιείται ως εξής:
   
               1.
            
            
               Το άρθρο 5 παράγραφος 3 αντικαθίσταται από το ακόλουθο κείμενο:
               «3.   Το ορόσημο και ο ποσοτικός στόχος για έναν δείκτη εκροών αναφέρονται στις τιμές που επιτυγχάνονται από πράξεις, όταν όλες οι ενέργειες που οδηγούν σε εκροές έχουν υλοποιηθεί πλήρως, αλλά για τις οποίες δεν έχουν κατ' ανάγκη γίνει όλες οι σχετικές πληρωμές, ή στις τιμές που επιτυγχάνονται από πράξεις που έχουν αρχίσει, αλλά ορισμένες από τις ενέργειες που οδηγούν σε εκροές βρίσκονται ακόμη σε εξέλιξη, ή και στα δύο.».
            
         
               2.
            
            
               Το άρθρο 7 παράγραφος 4 αντικαθίσταται από το ακόλουθο κείμενο:
               «4.   Αν οι πόροι για την ΠΑΝ έχουν προγραμματιστεί ως μέρος ενός άξονα προτεραιότητας σύμφωνα με το άρθρο 18 στοιχείο γ) του κανονισμού (ΕΕ) αριθ. 1304/2013, καθορίζεται χωριστό πλαίσιο επιδόσεων για την ΠΑΝ, και η επίτευξη των οροσήμων και των ποσοτικών στόχων που έχουν τεθεί για την ΠΑΝ αξιολογείται χωριστά από το υπόλοιπο μέρος του άξονα προτεραιότητας.».
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 320.
   
      (2)  Εκτελεστικός κανονισμός (ΕΕ) αριθ. 215/2014 της Επιτροπής της 7ης Μαρτίου 2014 για τη θέσπιση κανόνων εφαρμογής του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας ως προς τις μεθοδολογίες για τη στήριξη των στόχων για την κλιματική αλλαγή, τον προσδιορισμό ορόσημων και ποσοτικών στόχων στο πλαίσιο των επιδόσεων και την ονοματολογία των κατηγοριών παρέμβασης για τα Ευρωπαϊκά Διαρθρωτικά και Επενδυτικά Ταμεία (ΕΕ L 69 της 8.3.2014, σ. 65).